ബസവരാജ്: സോഷ്യലിസ്റ്റില്നിന്ന് സമുദായത്തേരിലേറി... ബംഗളുരു: ബസവരാജ് ബൊമ്മൈയ്ക്കു രാഷ്ട്രീയത്തോട് കമ്ബം തീരെക്കുറവായിരുന്നു. ഗോള്ഫ്, ക്രിക്കറ്റ്... പിന്നെ അല്പം എഴുത്തും. ബി.വി. ഭൂമറെഡ്ഡി എന്ജിനീയറിങ് കോളജില്നിന്നു മെക്കാനിക്കല് എന്ജിനീയറിങ്ങില് ബിരുദമെടുത്തശേഷം ടാറ്റാ സണ്സില് ജീവനക്കാരനായാണു തുടക്കം.1988 ല് പിതാവ് എസ്.ആര്. ബൊമ്മൈ കര്ണാടക മുഖ്യമന്ത്രിയായതോടെ ബസവരാജും രാഷ്ട്രീയം ഇഷ്ടപ്പെട്ടു തുടങ്ങി. ജോലി രാജിവച്ചു, യുവജനതാദള് നേതാവായി. എസ്.ആര്. ബൊമ്മെയുടെ മുഖ്യമന്ത്രി സ്ഥാനം ഒരു വര്ഷമേ നീണ്ടുള്ളൂ. പിന്നീട് ജനതാദളിലെ ഗ്രൂപ്പുകളിയില് ഈ എന്ജിനീയര് കരുത്തനായിത്തുടങ്ങി. 1996 ല് അന്നത്തെ മുഖ്യമന്ത്രി ജെ.എച്ച്. പട്ടേലിന്റെ പൊളിറ്റിക്കല് സെക്രട്ടറിയായി. പിന്നാലെ ജനതാദള് പല കഷണങ്ങളായി. എച്ച്.ഡി. ദേവെഗൗഡയുടെ ജനതാദള്എസ് ആണു കൂടുതല് ശക്തിയാര്ജിച്ചത്. ബസവരാജ് ജനതാദളിയുണൈറ്റഡ്ലാണു തുടര്ന്നത്. 1998 ല് ജനതാദള്യുണൈറ്റഡ് വഴി നിയമസഭാ കൗണ്സിലിലെത്തി. പാര്ട്ടി നാമാവശേഷമാകുന്നതു കണ്ടതോടെ 2008 ല് ബി.ജെ.പിയിലെത്തി. അന്നുവരെ പിതാവിന്റെ സോഷ്യലിസ്റ്റ് മാര്ഗത്തിലായിരുന്നു ബസവരാജ് . ബി.ജെ.പിയില് അദ്ദേഹം പുതിയ ഗുരുനാഥനെ കണ്ടെത്തി, ബി.എസ്. യെദിയൂരപ്പ. അദ്ദേഹത്തെ മാതൃകയാക്കിയായിരുന്നു രാഷ്ട്രീയത്തിലെ തിരിച്ചുവരവ്. യെദിയൂരപ്പയുടെ ബലം സംസ്ഥാനത്തെ ജനസംഖ്യയുടെ 16 ശതമാനം വരുന്ന ലിംഗായത്ത് സമുദായമായിരുന്നു. 12 ാം നൂറ്റാണ്ടില് ലിംഗായത്ത് സമുദായം സ്ഥാപിച്ച ബസവേശ്വരയുടെ പേര് ജനങ്ങളെ വാക്കിലും ചലനത്തിലും ഓര്മിപ്പിക്കാന് ബസവരാജ് മറന്നില്ല. അതോടെ നിയമസഭയിലെ സ്ഥിരം മുഖമായി മാറി. വെകാതെ സംസ്ഥാന ആഭ്യന്തരമന്ത്രിയായി അദ്ദേഹം ഉയര്ന്നു. രാഷ്ട്രീയ തിരക്കുകള്ക്കിടയിലും ക്രിക്കറ്റ് കമ്ബം വിട്ടില്ല. കര്ണാടക ക്രിക്കറ്റ് അസോസിയേഷന് സെക്രട്ടറിയുമായിരുന്നു. കര്ണാടകയുടെ 11 ാം മുഖ്യമന്ത്രിയായിരുന്നു എസ്.ആര് ബൊമ്മൈ. ബസവരാജ് 26മത്തെയും. ചെറിയ കാലമേ ഭരിച്ചുള്ളൂവെങ്കിലും എസ്.ആര്. ബൊമ്മൈ സുപ്രീംകോടതിയില് നടത്തിയ നിയമപ്പോരാട്ടത്തിലൂടെ ചരിത്രത്തില് ഇടംപിടിച്ചു. ഭരണഘടനയുടെ 356ാം വകുപ്പ് ഉപയോഗിച്ചു സംസ്ഥാന സര്ക്കാരുകളെ കേന്ദ്രം പിരിച്ചുവിടുന്നതു തടയാനാണ് അദ്ദേഹം പോരാടിയത്. ഇതോടെ അനാവശ്യമായി സംസ്ഥാന സര്ക്കാരുകളെ പുറത്താക്കുന്ന പ്രവണത കുറയുകയും ചെയ്തു. 32 വര്ഷത്തിനുശേഷം ഇനി അടുത്ത ബൊമ്മൈയുടെ ഊഴമാണ്. ചെന്നമ്മയാണു ബസവരാജിന്റെ ഭാര്യ, രണ്ടു മക്കള്.